መንግስትን ከ133 ሚሊዮን ብር በላይ በማሳጣት የተጠረጠሩ 8 ግለሰቦች ተከሰሱ
አዲስ አበባ፤ ነሐሴ 16/2005 (ዋኢማ) – በፌደራሉ ከፍተኛ ፍርድ ቤት ተረኛ ችሎት ከህገ ወጥ የመሬት ወረራ ጋር በተያያዘ  መንግስትን ከ133 ሚሊየን ብር በላይ ገቢ አሳጥተዋል   በሚል የተጠረጠሩ 8 ግለሰቦች ዛሬ ክስ ተመስርቶባቸዋል ።የተከሰሱት ግለሰቦች በኮልፌ ቀራንዮ ክፍለ ከተማ የደንብ ማስከበር ጽህፈት ቤት ሰራተኛ የነበረው ሲሳይ ሃይሉ ፤ በግላቸው በተለያዩ ስራዎች ተሰማርተው የነበሩት  ከማል ቡሴር ፣ ሃይሉ ሩጋ ፣ አሸናፊ አማረ ፣ አበራ ቤኛ ፣ ይልማ ግዛው ፣  ጉልላት ብስራት እና ዛሬ  ከወንጀሉ ክብደት አንጻር  በዋስ የተለቀቀው 8ኛው ተከሳሽ እሱባለው አማረ የተባሉ ናቸው ። በፈደራሉ  ስነምግባርና ጸረ ሙስና ኮምሽን አቃቤ ህግ የቀረበባቸው ክስ  ደግሞ በቀድሞው ወረዳ 24 ቀበሌ 17  በአዲሱ አጠራር  ኮልፌ ቀራንዮ ክፍለ ከተማ ቀበሌ 06 በተለመዶ ቤቴል አካባቢ ከ44 ሺህ ካሬ ሜትር በላይ መሬት ትጋት የመኖሪያ ቤት ህብረት ስራ ማህበር በሚል ባልተገባ መንገድ አቋቁመው ለግለ ጥቅማቸው አውለዋል  የሚል ነው ።1ኛ ተከሳሽ  የክፍለ ከተማው ደንብ ማስከበር ጽህፈትቤት ሰራተኛው ሲሳይ ሃይሉ በወረራ የተያዘውን ይህን መሬት ከሁለተኛ እስከ ስድስተኛ  ተከሳሾች ማለትም ጉልላት ብስራት እና እሱባለው አማረን ሳያካትት ፥ አመስቱን ግለሰቦች የትጋት መኖሪያ ቤተ ህብረት ስራ ማህበር አመራሮች ናቸው በማለት በይዞታው ላይ   የበላይ እንዲሆኑ አድርጓቸዋል ይላል ክሱ። ይህ የተመዘበረው ከ44 ሺህ ካሬ ሜትር  የሚበልጠው ቦታ  በ 1994 ዓመተ ምህረት ገደማ አቶ ተሊላ ሮባ የተባሉ ግለሰብ ለልጃቸው ሽብሬ ተሊላ አውርሰውት ለእርሻና ለግጦሽ ይውል እንደነበረም የክስ መዝገቡ ያስርዳል ።እነዚህ ተከሳሾች መንግስት ለባለይዞታዎች  ካሳ ሰጥቶ መሬታቸውን ያስለቀቀ በማስመሰል ነው ትጋት የመኖሪያ ቤት ህብረት ስራ ማህበር በሚል ለረሳቸው ስያሜ በመስጠት መሬቱን ሸነሸኑም ይላል ።አመራሮች በማህበሩ ውስጥ ራሳቸውን የተለያየ የኮሚቴ አባል አድርገው በመሾም በማህበሩ ስም ህገ ወጥ  የገቢ መሰብሰቢያ ደረሰኞችን ማሳተማቸውም በመዝገቡ ላይ ተጠቅሷል ።1ኛው ተከሳሽ የደንብ ማስከበር ጽህፈት ቤት ሰራተኛው ሲሳይ  ሃይሉ ማህበሩ ህገ ወጥ እንደሆነ እያወቀ ህጋዊ መስሎ እንዲቀጠል ለማድረግ ሃሰተኛ የይዞታ  ማረጋገጫ ካርታ ፤ የአባላት ስም ዝርዝር እና የተለያዩ ሰነዶችን ከአንድ ግብራበሩ ጋር አዘጋጀ ፤ ተብሎ ነው የተጠረጠረውበ1996 ዓመተ ምህረት እነዚህ በሃሰት መንገድ የተዘጋጁ ሰነዶችን ለክፍለ ከተማው መሬት አስተዳደር አቅርቦ  ፋይል ውስጥ እንዲካተት ማድረጉን ክሱ ያስረዳል በክሰ መዝገቡ የተካተቱ ሌሎች ተከሳሾችም ራሳቸውን የትጋት መኖሪያ ህብረት ስራ ማህበር አመራሮች አድርገዋልና መሬቱን ለሌሎች ግለሰቦች ከ12 እስከ 50 ሺህ ብር በካሬ ሜትር እየሰፈሩ ሸጡት ፤ ቀሪውንም በልጆቻቸው እና በሌሎች የቤተሰብ አባላቶች ስም   እንዲያዝ  አደረጉ የሚልም በክሱ ተካቷል ።በቀድሞ አደረጃጀት የከተማ ልማት ሚኒስቴር ማህበሩ ተደራጅቶ ቦታ አየጠበቀ መሆኑን የሚጠቅስ ሃሰተኛ ደብዳቤ  ከሌሎች ሰነዶች ጋር በህገ ወጥ መንገድ በ6ኛው ተከሳሽ ይልማ ግዛው በኩል መዘጋጀቱም እንዲሁ ።በእንዲህ አይነት ሁኔታ ተከሳሾቹ በመተባበር በፈጸሙት ወንጀል መንግስት ላይ ከ133 ሚሊየን ብር በላይ ጉዳት ደርሷል ነው የሚለው የኮሚሽኑ አቃቤ ህግ የክስ መዝገብ ዛሬ የፈደራሉ ከፍተኛ ፍርድ ቤት ተረኛ ችሎት ፊት የቀረቡ እንዚህ ተከሳሾች ክሱ ተነቦላቸው የሰሙ ሲሆን ፥ የዋስትና ጥያቄም አቅርበዋል።የኮሚሽኑ አቃቤ ህግ በበኩሉ የተከሰሱበት ወንጀል የዋስትና መብት የሚፈቅድላቸው አይደለም በማለት ህግ በመጥቀስ በስምንተኛ  ተራ ቁጥር ላይ የተጠቀሰው ተከሳሽ እሱባለው አማረ የወንጀል ተሳትፎው ዋስትና የሚያሳጣው በመሆኑ  በዋስ ቢለቀቀቅ ተቃውሞ የለኝም ብሏል ።እንደ ፋና ዘገባ ግራ ቀኙን የመረመረው ችሎቱ እሱባለው አማረን የ5 ሺህ ብር ዋስ ጠርቶ እንዲለቀቅ ሲያዝ ሌሎች ተከሳሾች ግን የክስ መቃወሚያ እንዲያቀርቡ ለጥቅምት 5  ቀን  2006 ተለዋጨ ቀጠሮ ይዟል ።